<classify> WATAHINIWA 6,433 wa shule 110 nchini wanatarajiwa kufanya mtihani wa marudio wa Kumaliza Elimu ya Msingi PSLE 2018 utakaofanyika leo na kesho, baada ya shule zao kufutiwa matokeo.Matokeo ya shule hizo 102 za Halmashauri ya Chemba pamoja na shule nyingine nane, yalifutwa na Baraza la Mitihani la Tanzania NECTA kutokana na kubainika kushiriki katika uvujishaji na wizi wa mitihani hiyo ambayo awali ilifanyika Septemba 5 na 6, mwaka huu.Akizungumza na gazeti hili jana kwa njia ya simu, Ofisa Habari na Mawasiliano wa NECTA, John Nchimbi amesema maandalizi yote yamekamilika na vifaa vyote vimeshafikishwa katika maeneo husika.Alisema wanafunzi 5,367 ni wa shule za Msingi 102 za Halmashauri ya Chemba na wanafunzi 1,066 ni wa shule nane za Hazina na New Hazina za Kinondoni, Aniny Nndumi na Fountain of Joy za Ubungo, Alliance, New Alliance na Kisiwani za Mwanza Jiji pamoja na Kondoa Integrity.Alitoa mwito kwa wasimamizi walioteuliwa kufanya kazi yao ya usimamizi kwa umakini na uadilifu wa hali ya juu na kuwaasa kujiepusha na vitendo vya udanganyifu.Tunawaomba watu wote wanaozunguka maeneo ya shule wasiingie maeneo ya mitihani, wawaache wanafunzi wafanye mitihani yao kwa utulivu...wazazi nawaasa waamini kwamba watoto wao wamefundishwa kwa umakini hivyo wasiwasumbue, alisema.Aliwaasa wasimamizi, watahiniwa, walimu, wamiliki wa shule na wananchi wote kwa ujumla kutojihusisha na vitendo vyovyote vya udanganyifu katika mitihani hiyo na kusema baraza halitasita kumchukulia hatua mtu yeyote atakayejihusisha na udanganyifu katika mitihani hiyo kwa mujibu wa kanuni za mtihani na sheria za nchi.Aidha alisema, baada ya baraza kuvifuta vituo vya mitihani vya shule hizo nane, kwa sasa mitihani hiyo ya marudio itafanyika katika maeneo mbalimbali ambapo watahiniwa wa shule ya msingi Hazina na New Hazina watafanya mtihani katika kituo cha Shule ya Msingi Oysterbay.Alisema, watahiniwa wa Fountain of Joy na Aniny Nndumi watafanyia Shule ya Msingi Mbezi, watahiniwa wa Kisiwani watafanyia Shule ya Msingi Kabeke, Alliance na New Alliance watafanyia Shule ya Msingi Mahina na Kondoa Integrity watafanyia Shule ya Msingi Bicha.NECTA ilizifutia shule hizo matokeo Oktoba 2, mwaka huu baada ya kufanya mkutano wake maalumu wa 125, ambao ulipitia kwa kina taarifa ya uvujaji wa mitihani uliofanywa na baadhi ya watumishi waliopewa dhamana ya kulinda mitihani ya Taifa.Hata hivyo, tayari serikali imeshachukua hatua mbalimbali dhidi ya wote waliohusika katika udanganyifu huo, ikiwemo kutengua vyeo na wengine kufikishwa katika vyombo vya sheria.Maandalizi Chemba, Kondoa yakamilikaKutoka wilayani Chemba, Mkuu wa Wilaya ya Chemba, Saimon Odunga alisema maandalizi yote ya mtihani huo wa marudio yamekamilika na kuwa kamati ya mitihani wilaya hiyo imejipanga kuhakikisha fedheha ya kufutiwa mitihani kwa udanganyifu haijirudii tena.Tangu jana juzi tumepokea mitihani na leo jana tangu asubuhi tulikuwa na kazi ya kusambaza mitihani kwenye vituo vyote vya mitihani ili kesho leo wanafunzi warudie mitihani yao. Odunga alisema katika kuhakikisha wanafunzi wote wanarudia mitihani hiyo alisema:Tumefanya kazi kubwa sana ya kuwataarifu wazazi na watahiniwa, ni imani yetu kuwa wanafunzi watarudia mitihani yao kwa asilimia 100.Wilaya ya Chemba ina shule za msingi 103 ambapo wanafunzi 5,362 walijiandikisha kufanya mtihani wa darasa la saba kwa mwaka huu huku wanafunzi 5,171 ndio waliofanya mtihani uliofutwa na NECTA.Kuhusu kupambana na udanganyifu, Odunga alisema juzi waliendesha semina na wasimamizi kula kiapo cha uaminifu na kuwa uongozi wa wilaya umeunda timu mpya ya kusimamia mitihani hiyo.Wale wote waliokuwa kwenye timu ya mitihani ya awali tumewaondoa na kuunda timu mipya, kamati ya mitihani ya wilaya imejipanga kuhakikisha ile fedheha haijirudii tena.Aliongeza: Kwa yeyote atakayebainika kujitoa akili na kufanya mambo ya kijinga atachukuliwa hatua kali kama wale wa mwanzo, maana hatuhitaji sifa za kijinga.Mkuu wa Wilaya ya Kondoa, Sezaria Makota alisema maandalizi ya wanafunzi wa Shule ya Integrity yamekamilika na kuwa wameimarisha ulinzi ili kuhakikisha udanganyifu wowote hautokei.Maandalizi yote yamekamilika na tumejiandaa vizuri ili na kesholeo wanafunzi wafanye mitihani yao ya marudio kwa hali ya utulivu na amani huku tukiimalisha ulinzi kuepusha vitendo vya udanganyifu, alisema.Imeandikwa na Hellen Mlacky, Dar na Anastazia Anyimike, Dodoma.  <topic>: KITAIFA 